RAAMLEPING

25.03.2024 nr 2-2/24/185-2

Riigi Kaitseinvesteeringute Keskus (registrikood 70009764, aadress Järve 34a, 11314 Tallinn), Kaitseressursside Amet (registrikood 70007647, aadress Aiandi 15, 12918 Tallinn), Kaitseministeerium (registrikood 70004502, aadress Sakala 1, 15094 Tallinn) ja Kaitsevägi (registrikood 70008641, aadress Juhkentali 58, 15007 Tallinn), keda esindab volituse alusel Riigi Kaitseinvesteeringute Keskuse hangete osakonna juhataja Ivar Janson, edaspidi: tellija,

ning

Howden Kindlustusmaakler OÜ (registrikood 11327553, aadress Pärnu mnt 158/1, 11318 Tallinn), keda esindab põhikirja alusel juhatuse liige Priit Helm, edaspidi: täitja,

eraldi: pool ja ühiselt: pooled,

on sõlminud järgmise raamlepingu (edaspidi: leping).

1.	Lepingu sõlmimise alus ja ese
1.1.	Leping on sõlmitud lähtudes riigihanke „Kindlustusmaakleri teenus sõidukite kindlustuste vahendamiseks“ (viitenumber 273657) alusdokumentidest ja selles riigihankes täitja esitatud pakkumusest.
1.2.	Tellija on sõlminud lepingu täitjaga, tuginedes täitja pakkumusele, lepingus esitatud täitja avaldustele ja kinnitustele ning eeldades heas usus täitja professionaalsust ja võimekust lepingut nõuetekohaselt täita. Alltöövõtjate kasutamise korral jääb lepingu nõuetekohase täitmise eest tellija ees vastutavaks täitja.
1.3.	Täitja avaldab ja kinnitab, et:
1.3.1.	temal ja tema esindajal on lepingu sõlmimiseks kõik õigused ja volitused;
1.3.2.	ta on tutvunud lepinguga ja riigihanke alusdokumentidega ning mõistab täielikult enesele võetavate kohustuste sisu ja tagajärgi ning on nõus nendes toodud tingimustega;
1.3.3.	lepingu täitmisega ei kahjustata kolmandate isikute õigusi ning puuduvad mistahes asjaolud, mis välistaksid tema õigusi sõlmida leping ja seda nõuetekohaselt täita;
1.3.4.	ta omab lepingu täitmiseks vajalikke kehtivaid lubasid, registreeringuid, esindusõigusi ja sertifikaate ning nende lõppemisel lepingu kehtivusperioodil kohustub neid pikendama/uuendama. Kui lubade, registreeringute, esindusõiguste ja sertifikaatide pikendamine ei ole võimalik temast sõltumata asjaoludel, on täitja kohustus tellijat sellest koheselt teavitada;
1.3.5.	tellijale osutatava teenuse suhtes puuduvad kolmandatel isikutel mistahes nõuded või muud õigused, mida kolmandatel isikutel on õigus teenuse suhtes maksma panna;
1.3.6.	tema ei ole rahvusvahelise sanktsiooni subjekt ega pärit sanktsiooni all olevast piirkonnast rahvusvahelise sanktsiooni seaduse (RSanS) mõttes.
1.4.	Lepingu esemeks on maismaasõidukite liiklus- ja vabatahtliku sõidukikindlustusteenuse tellimine kindlustusvahendaja vahendusel (edaspidi teenus) lepingus esitatud tingimusel ja korras.
1.5.	Lepingu ja selles sätestatud tingimuste alusel kohustub täitja tellijale osutama teenust ning tellija kohustub teenuse vastu võtma ning tasuma täitjale teenuse ostuhinna rahas. 
1.6.	Teenuse liik ning osutamise aeg sätestatakse hankelepingutes.
1.7.	Teenus peab vastama riigihanke alusdokumentidele ja täitja poolt esitatud pakkumusele, mis on ühtlasi lepingu lahutamatuks osaks.

2.	Lepingu osad
2.1.	Lepingu lahutamatud osad on pakkumuse esitamise ettepanek, müüja pakkumus ning selle lisad, riigihanke menetluse ajal antud selgitused, kinnituskirjad, lepingu alusel esitatud pakkumused, lepingu alusel sõlmitud hankelepingud, poolte vahel edastatud teated ning kõik sõlmitavad lepingu muudatused. Hankelepingutena on käsitletavad ka ostutellimused, millega võetakse rahaline kohustus.
2.2.	Hankelepingutena on käsitletavad ka tellimused, tellimiskirjad, ostutellimused või muud dokumendid millega võetakse rahaline kohustus.
2.3.	Täitja teenuse osutamist reguleerivad tüüptingimused saavad rakenduda ainult osas, mis pole vastuolus käesolevas lepingus sätestatud tingimustega.
2.4.	Kõik lepingu muudatused jõustuvad pärast nende allkirjastamist poolte poolt või poolte poolt määratud tähtajal.

3.	Hankelepingute sõlmimine

3.1.	Lepingu alusel sõlmitakse hankelepinguid tellija vajaduse põhiselt. Leping ilma hankelepingu või tellimuseta ei kohusta tellijat täitjalt teenust tellima.
3.2.	Lepingu alusel sõlmitakse hankelepinguid/esitatakse tellimusi vähemalt kirjalikku taasesitamist võimaldavas vormis. Kui hankelepingu maksumus on suurem kui 50 000 eurot ilma käibemaksuta, sõlmitakse hankeleping kahepoolselt allkirjastatud dokumendina.
3.3.	Vähemalt 15 000-eurose tellimuse puhul võib tellija küsida täitjalt hinnapakkumist vastavalt turu hindadele kahe samal alal tegutseva ettevõtte avalikult kättesaadava hinnakirja alusel.
3.4.	Tellijal on õigus võrrelda pakkumusi turuhindadega ning liig kõrge hinnapakkumuse puhul küsida täitjalt selgitust hinna kujunemise aluste kohta.
3.5.	Teenuse tellimine toimub alljärgneva korra alusel:
3.5.1.	Teenuse tellimine toimub vajaduspõhiselt tellija volitatud isikute poolt e-posti teel esitatud hinnapäringutega.
3.5.2.	Volitatud isikute nimekiri edastatakse tellija poolt täitjale peale lepingu sõlmimist e-posti teel.
3.5.3.	Teenuse tellimine toimub pakkumuses (lisa 2) toodud vahendustasude alusel.
3.5.4.	Täitja kohustub esitatud hinnapäringule vastama hinnapakkumusega vähemalt 2 (kahe) tööpäeva jooksul. Hinnapakkumus peab jõus olema vähemalt 30 (kolmkümmend) kalendripäeva.
3.5.5.	Kindlustuslepingu/poliisi väljastamine peab toimuma vähemalt 2 (kahe) tunni jooksul peale tellija poolse hinnapakkumuse kinnitamist.
3.5.6.	Täitja kanda jäävad kõik teenuse osutamisega seotud lisakulud (nt postikulu).

4.	Tellija õigused ja kohustused

4.1.	Tellijal on õigus jooksvalt kontrollida lepingust tulenevate kohustuste täitmist ja teenuste tellimisega seotud dokumente.
4.2.	Tellijal on õigus kontrollida täitja esitatud arvete, kalkulatsioonide ja muude kulutuste õigsust ja vastavust tegelikkusele. Vajadusel on õigus nõuda välja alltöövõtjate arveid.
4.3.	Tellijal on õigus konsulteerida täitjaga teenusega seotud küsimustes, näiteks teenuse osutamisega seotud küsimustes.
4.4.	Tellija kohustub tasuma täitjale lepingule vastavalt osutatud teenuse eest lepingus sätestatud tingimustel.
4.5.	Tellija kohustub vastama mõistliku aja jooksul kõikidele täitja poolt esitatud taotlustele juhiste täpsustamiseks.
4.6.	Tellija kohustub informeerima täitjat esimesel võimalusel probleemidest, mis on seotud teenuse osutamisega.

5.	Täitja õigused ja kohustused

5.1.	Täitja kohustub osutama teenuse vastavalt lepingus määratletud tingimustele, kvaliteetselt ja õigeaegselt, valides teenuse osutamiseks oma äranägemisel vajalikud meetodid ning juhindudes seejuures lepinguga saavutatavast eesmärgist. 
5.2.	Täitja kohustub tagama teenuse osutamiseks lepinguga kokkulepitud tasu eest vajaliku tööjõu, vahendid, materjalid jms mis on vajalikud eesmärgi saavutamiseks. 
5.3.	Täitja kohustub pakkuma lepingu kestuse perioodil sama teenust, mille ta esitas riigihanke menetluses või selle täiendatud versiooni vastavalt tellija nõuetele. 
5.4.	Täitja kohustub vahendama vähemalt 4 (nelja) erineva Eestis tegutseva kindlustusandja kindlustusliike (liiklus- ja vabatahtlik sõidukikindlustus), pakkuja poolt riigihanke pakkumuse hindamiseks esitatud kindlustusandjate arv ei tohi lepinguperioodil väheneda.
5.5.	Täitja kohustub tellija poolt esitatud andmete põhjal koostama ülevaate erinevate kindlustusandjate pakkumistest ja pakkuma sõltumatut analüüsi erinevate kindlustusandjate kindlustusliikide hulgast parima lahenduse leidmisel.
5.6.	Täitja kohustub jälgima poliiside kehtivust ja teavitama tellijat õigeaegselt nende pikendamise vajadusest.
5.7.	Täita kohustub teostama või vahendama kindlustuslepingute/poliiside ennetähtaegsete lõpetamiste ja muutmistega seotud toiminguid tellija avalduste alusel.
5.8.	Täitja kohustub nõustama tellijat kindlustuslepingutega seotud küsimustes (kahjukäsitlus, kindlustustingimused jms).
5.9.	Täitja kohustub esitama tellija nõudmisel määratud perioodi osas koondväljavõtte täitjalt tellitud teenuse kohta (sh hankelepingu sõlmimise või ostutellimuse kuupäev, teenuse nimetus, kogus ja maksumus ilma käibemaksuta, hankelepingute/ostutellimuste maksumus kokku ilma käibemaksuta jms) MS Excel või tellijaga kokkuleppel muus vormingus 10 päeva jooksul vastava nõude saamisest juhul, kui pooled ei ole teisiti kokku leppinud.
5.10.	Täitja kohustub tellija nõudmisel esitama informatsiooni (maht ja otstarve) alltöövõtjate kohta. Juhul, kui täitja on esitanud vastavasisulise informatsiooni enne lepingu sõlmimist, peab täitja tellijaga eelnevalt kooskõlastama varem nimetatud isikute vahetumise.
5.11.	Täitja kohustub teavitama tellijat lepingu täitmist takistavatest asjaoludest. 
5.12.	Täitja kohustub viivitamata teavitama tellijat täitja vastu suunatud küberründest ja küberintsidendist ning esitama tellija nõudmisel tellijale küberintsidendi raporti.
5.13.	Täitja kohustub järgima lepingu täitmisel õiglase kaubanduse tingimusi, lähtuma keskkonnasäästlikest põhimõtetest, mitte kasutama orja- ja lapstööjõudu.
5.14.	Täitjal on õigus saada kokkulepitud tasu lepingule vastavalt osutatud teenuse eest lepingus sätestatud tingimustel.
5.15.	Täitjal on õigus saada tellijalt juhiseid, selgitusi või muud teavet, mis mõjutab lepingu täitmist.

6.	Üleandmine-vastuvõtmine
6.1.	Täitja annab tellijale sõlmitud kindlustuslepingud/poliisid üle 2 (kahe) tunni jooksul peale tellija poolse hinnapakkumise kinnitamist, kui ei ole kokkulepitud teisiti. 
6.2.	Sõlmitud kindlustuslepingud/poliisid ja rohelised kaardid tuleb tellijale anda üle elektrooniliselt pdf-formaadis.

7.	Lepingu maksumus ja maksetingimused

7.1.	Lepingu alusel sõlmitavate hankelepingute eeldatav maksimaalne kogumaksumus on 250 000 eurot, millele lisandub käibemaks seaduses sätestatud juhul.
7.2.	Teenuse vahendamise hinnad on toodud täitja pakkumuses (lisa 2). Teenuse vahendamise hinnad sisaldavad kõiki lepingu täitmiseks vajalikke kulusid, sh tehnilises kirjelduses loetletud tegevusi.
7.3.	Teenuse eest tasutakse vastavalt tellitud ja reaalselt osutatud teenusele, võttes aluseks teenuse eest esitatud arved.
7.4.	Täitjal on õigus taotleda iga 12 kalendrikuu möödumisel üks kord kalendriaastas raam-lepingus fikseeritud ühikuhindade korrigeerimist üksnes eelneval perioodil (raamlepingu sõlmimise kalendrikuust kuni hinnamuutustaotluse esitamise kuuni) toimunud Statistikaameti poolt avaldatud tööstustoodangu tootjahinnaindeksi ulatuses või tingituna erandlikest asjaoludest, mis ei sõltu pooltest, kuid mitte rohkem kui 10%. Nendeks võivad olla näiteks õigusaktide muudatused, poliitilised otsused või teenuse turuhinna oluline muutus (kogu turgu mõjutavad tooraine puudus, tarneraskused, teenuse hinda mõjutavate hindade tõus jne). Samuti on tellijal õigus esitada ühepoolse tahteavalduse ühikuhindade langetamiseks üks kord kalendriaastas, kui Statistikaameti poolt avaldatud tööstustoodangu tootjahinnaindeksi on negatiivne või muudel käesolevas punktis nimetatud juhtudel.
7.4.1.	Nimetatud hinna muutmise vajaduse tekkimisel esitatakse põhjendatud avaldus. Tellijal on õigus hinnata muudatuse põhjendatust, sh võtta turult võrdlevaid pakkumusi ja küsida täitjalt tõendeid hinnatõusu põhjuste kohta. Tellija ei nõustu hinnatõusuga, kui selgub, et see ei ole põhjendatud. Põhjendatuks tunnistatud hinna muutmise korral vormistatakse uute vahendustasude kohta lepingu lisa (raamlepingu kehtivuse lõpuni või tähtajaline). Kui avaldust ei esitata, jääb lepingus fikseerituks riigihanke pakkumuses esitatud maksimaalsed vahendustasud.
7.5.	Iga osutatud teenuse kohta esitatakse üks e-arve, kui ei ole kokku lepitud teisiti.
7.6.	Täitja esitab arve e-arvena (masintöödeldavas XML-formaadis) iga lepingus nimetatud tellija kohta eraldi ja iga tellijaga kokkulepitud sagedusel. Juhul, kui väljaspool Eesti Vabariiki registreeritud müüjal ei ole tehnilistel põhjustel võimalik esitada e-arvet, siis ta esitab lepingus nimetatud e-posti aadressile PDF-formaadis arve juhul, kui hankelepingus ei ole teisiti kokku lepitud.
7.7.	Müüja esitab arve järgmiste andmetega:
7.7.1.	Maksja andmed:
Riigi Kaitseinvesteeringute Keskus, registrikood 70009764, aadress Järve 34a, 11314 Tallinn; 
Kaitseressursside Amet, registrikood 70007647, aadress Aiandi 15, 12918 Tallinn;
Kaitseministeerium, registrikood 70004502, aadress Sakala 1, 15094 Tallinn;
Kaitsevägi, registrikood 70008641,aadress Juhkentali 58, 15007 Tallinn.
7.7.2.	Muud arvele märgitavad andmed:
Kontaktisiku nimi (täpsustatakse hankelepingus);
Raamlepingu number;
Lepingu osa viitenumber 273657001000000;
Hankelepingu (ostutellimus) number;
Riigihanke viitenumber 273657;
Teenuse liik ja osutamise aeg;
Struktuuriüksuse nimi/number.
7.8.	Tellija tasub vastuvõetud ja lepingu tingimustele vastava teenuse eest arvel esitatud arveldusarvele 28 päeva jooksul pärast lepingu tingimustele vastava arve kättesaamist. 
7.9.	Tellija ei aktsepteeri arvet, mis ei vasta lepingu tingimustele. Sellisel juhul täitja esitab uue arve seitsme päeva jooksul. Tellija ei maksa viivist arvelt, mille esitamata jätmise või valesti esitamise eest ei vastuta tellija.
7.10.	Tellija kontrollib enne arve, mille maksumus on koos käibemaksuga 10 000 eurot või rohkem, tasumist täitja maksuvõla puudumist Maksu- ja Tolliameti kodulehekülje kaudu. Vähemalt 10 000-eurose maksuvõla olemasolu korral informeerib tellija tasutavast arvest Maksu- ja Tolliametit.
7.11.	Täitja kohustub esitama vajadusel eraldi arve NATO relvajõudude tarbeks tehtud kulude kohta.
7.11.1.	NATO relvajõudude tarbeks tellitud teenusele rakendub 0%-line käibemaksumäär vastavalt käibemaksuseaduse § 15 lõike 3 punktidele 6, 6¹ ja lõike 4 punktidele 14 ja 14¹.
7.11.2.	NATO relvajõudude tarbeks tellitava teenuse tingimused lepitakse kokku hankelepingus või tellimuse esitamisel.
7.11.3.	Maksusoodustuse rakendamise aluseks on täitjale tellija poolt esitatud käibemaksuvabastuse tõend.

8.	Vääramatu jõud

8.1.	Lepingust tulenevate kohustuste rikkumine on vabandatav, kui pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks, nt loodusõnnetusi, üldisi elektrikatkestusi, sõjategevust, blokaadi. Pooled ei loe vääramatuks jõuks müüja kolmandast isikust lepingupartneri suutmatust lepingut täita.
8.2.	Kui mistahes vääramatu jõu tingimustele vastav asjaolu tõi kaasa lepingu mittetäitmise lepingus või selle lisades ettenähtud tähtajal ning selle mõju on ajutine, on lepingust tulenevat kohustust rikkunud poole käitumine vabandatav üksnes ajal, mil vääramatu jõud kohustuse täitmist takistas.
8.3.	Vääramatu jõu esinemise tõttu lükatakse lepingulise kohustuse täitmise tähtaeg edasi vastavalt asjaolu mõjumise ajale, kuid mitte enamaks kui 90 päeva juhul, kui pooled ei ole teisiti kokku leppinud.
8.4.	Pool, kes ei suuda oma kohustusi vääramatu jõu tõttu täita, peab viivitamatult teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele, s.o vääramatu jõu esinemisele, ning teavitamise kohustust rikkunud pool vastutab lepingulise kohustuse rikkumise eest vastavalt lepingus sätestatule.
8.5.	Juhul, kui vääramatu jõu mõju on alaline ning ei võimalda pooltel täita lepingulisi kohustusi täielikult või osaliselt, siis pooltel on õigus leping üles öelda või lepingust taganeda, tehes teisele poolele vastava lepingust ülesütlemis- või taganemisavalduse.
8.6.	COVID-19 pandeemiast tulenevat ei käsitle pooled vääramatu jõuna. Juhul, kui pärast lepingu sõlmimist kehtestatakse uusi ettenägematuid piiranguid, mis on seotud COVID-19 pandeemiaga ning millest johtuvalt ei ole võimalik või on takistatud lepingu täitmine, siis võib see olla käsitletav vääramatu jõuna.
8.7.	Vene Föderatsiooni ja Valgevenega seotud impordi piirangutest tulenevat mõju kauba tarnimise või teenuse osutamise kohustuse täitmisele ei käsitle pooled vääramatu jõuna juhul, kui need asjaolud esinesid lepingu sõlmimise hetkel.

9.	Konfidentsiaalsus

9.1.	Konfidentsiaalse teabe all mõistavad pooled lepingu täitmisel teatavaks saanud teavet, isikuandmeid, turvaandmeid, selgelt tähistatud asutusesiseseks kasutamiseks tunnistatud dokumente ning muud teavet, mille avalikuks tulek võiks kahjustada tellija huve. Konfidentsiaalne teave ei hõlma endas teavet, mille avalikustamise kohustus tuleneb õigusaktidest tingimusel, et selline avaldamine viiakse läbi võimalikest variantidest kõige piiratumal viisil.
9.2.	Konfidentsiaalsusnõude kohaselt pool kohustub mitte avaldama lepingu kehtivuse ajal ega hiljem teise poole kirjaliku nõusolekuta teise poole konfidentsiaalset teavet. Pool kaitseb temale lepingu täitmise käigus teatavaks saanud teabe konfidentsiaalsust.
9.3.	Täitja kohustub mitte kasutama tellija kirjaliku nõusolekuta lepingu juurde kuuluvat dokumenti või informatsiooni, v.a juhtudel, mis on vajalikud lepingu täitmiseks. Kõik dokumendid peale lepingu ja selle lisade on tellija omand ning kui tellija nõuab, on täitja kohustatud tagastama need talle pärast lepingu lõppemist.
9.4.	Asutusesiseseks kasutamiseks tunnistatud teabe avaldamine mistahes kolmandatele isikutele on keelatud.
9.5.	Avalikkusele suunatud lepingu eseme või selle täitmisega seotud teavitus, sh pressiteated, tellijale viitamine reklaamis või võrguväljaandes, on lubatud ainult tellija sõnaselgel kirjalikku taasesitamist võimaldavas vormis antud nõusolekul.

10.	Vastutus

10.1.	Täitja vastutab igasuguse lepingurikkumise eest, eelkõige kui teenus ei vasta lepingus ja selle lisades kokkulepitud nõuetele. Teenus loetakse muu hulgas mittevastavaks juhul, kui täitja ei esita teenuse osutamise kohta nõuetekohast dokumentatsiooni, ei anna seda tähtajaks üle, ei osuta seda nõuetekohaselt või jätab tellijale lepingu täitmise kohta informatsiooni esitamata vms.
10.2.	Pooled kannavad teineteise ees vastutust lepingujärgsete kohustuste mittenõuetekohase täitmise või täitmata jätmise korral vastavalt lepingu sätetele ja kehtivatele õigusaktidele.
10.3.	Juhul, kui täitja täidab lepingut mittenõuetekohaselt, siis tellijal on õigus keelduda osutatud teenuse vastuvõtmisest ja ostuhinna tasumise kohustuse täitmisest ning esitada täitjale lepingus sätestatud viisil kohustuse täitmise nõue peale kohustuse rikkumisest teadasaamist, andes täitjale mõistliku tähtaja lepingu täitmiseks. Nõuetekohase teenuse osutamiseni tellijale loetakse täitja teenuse osutamisega viivitanuks.
10.4.	Teenuse tähtaegselt osutamata jätmise korral on tellijal õigus nõuda täitjalt leppetrahvi kuni 0,25% tähtaegselt osutamata teenuse maksumusest päevas iga teenuse osutamata jätmisega viivitatud päeva eest, kuid mitte rohkem kui 50% hankelepingu maksumusest.
10.5.	Juhul, kui täitja rikub muud lepingujärgset kohustust kui teenuse tähtaegselt osutamine, on tellijal õigus nõuda täitjalt leppetrahvi kuni 10% kogu hankelepingu objektiks oleva teenuse maksumusest.
10.6.	Konfidentsiaalsuskohustuse rikkumise korral on poolel õigus nõuda kohustust rikkunud poolelt leppetrahvi kuni 10 000 eurot iga vastava juhtumi korral.
10.7.	Juhul, kui tellija viivitab arve tasumisega, on täitjal õigus nõuda tellijalt võlaõigusseaduse § 113 lõikes 1 sätestatud viivist tähtajaks tasumata summalt iga tasumisega viivitatud päeva eest kuni 0,25% päevas tingimusel, et viivitusest on tellijale teada antud 30 päeva jooksul selle tekkimisest. Viivise kogusuurus ei ületa 10% viivituses oleva summa suurusest.
10.8.	Leppetrahv on kokkulepitud kohustuse täitmise tagamiseks, mitte kohustuse täitmise asendamiseks. Leppetrahvi nõudmine ei võta tellijalt õigust nõuda täitjalt lepingu rikkumisega tekitatud kahju hüvitamist.
10.9.	Leppetrahvide nõudeõigus on 180 päeva alates vastava rikkumise avastamisest arvates.
10.10.	Leppetrahvid ja viivised tasutakse 28 päeva jooksul vastava nõude saamisest arvates. Tellijal on õigus arvestada tellija poolt esitatud leppetrahvi nõuete summad ja kahjuhüvitiste summad maha täitjale tasumisele kuuluvast tasust.

11.	Lepingu lõpetamise alused

11.1.	Tellija annab lepingu(st) ülesütlemisel/taganemisel täitjale mõistliku tähtaja lepingu täitmiseks, mis ei või üldjuhul olla pikem kui 30 päeva. Lepingu täitmiseks antav tähtaeg ei vabasta poolt vastutusest kohustuse rikkumise eest.
11.2.	Tellija ei ole kohustatud lepingu(st) ülesütlemisel/taganemisel andma tähtaega lepingu täitmiseks olulise lepingurikkumise korral. Sel juhul tellija esitab täitjale kirjaliku lepingu ülesütlemis-/taganemisavalduse mõistliku aja jooksul olulisest lepingurikkumisest teadasaamisest arvates. Lepingu(st) ülesütlemine/taganemine loetakse toimunuks, kui täitja on saanud ülesütlemis-/taganemisavalduse kätte.
11.3.	Lepingu täitmiseks antud täiendava tähtaja möödumisel tellija võib esitada täitjale kirjaliku lepingu(st) ülesütlemis-/või taganemisavalduse. Lepingu(st) ülesütlemine või taganemine loetakse toimunuks tellija poolt ülesütlemis-/taganemisavalduse kättesaamisest arvates. Lepingu(st) ülesütlemis-/ taganemisavaldust ei ole vaja esitada, kui täiendava tähtaja andmisel on tellija eelnevalt kirjalikult selgitanud, et tähtaja jooksul lepingujärgse kohustuse täitmata jätmisel ütleb tellija lepingu üles / taganeb tellija lepingust. Sel juhul lõpeb leping tellija poolt lepingu täitmiseks määratud tähtaja möödumisel ja tingimusel, et täitja ei ole pakkunud tellijale kohast täitmist.
11.4.	Poolel on õigus leping täiendava tähtajata üles öelda või lepingust taganeda, kui teine pool on lepingust tulenevaid kohustusi oluliselt rikkunud (oluline lepingurikkumine). Oluliste lepingurikkumistega on muu hulgas tegemist juhul, kui:
11.4.1.	rikutakse lepingust tulenevaid kohustusi tahtlikult või raske hooletuse tõttu;
11.4.2.	täitja on jätnud tellija antud täiendava tähtaja jooksul oma kohustused täitmata;
11.4.3.	täitja edastab tellijale teate täitmisest keeldumise kohta;
11.4.4.	esitatakse valeteavet või võltsitud andmeid;
11.4.5.	rikutakse konfidentsiaalsuskohustust;
11.4.6.	kohustuse rikkumine annab poolele mõistliku põhjuse eeldada, et teine pool ei täida kohustust ka edaspidi;
11.4.7.	täitjal esineb lepingu kehtivuse ajal seadusrikkumisi lepingu esemeks oleva kauba müügi või teenuse osutamisega;
11.4.8.	täitjal lõppevad lepingu täitmiseks vajalikud load ning täitja ei pikenda neid või lubade pikendamine ei ole võimalik;
11.4.9.	täitja on enam kui kolmel korral rikkunud lepingu tingimusi.
11.5.	Tellijal on õigus leping erakorraliselt üles öelda juhul, kui täitja suhtes on tehtud pankroti-otsus või on algatatud likvideerimisprotsess.
11.6.	Tellijal on õigus leping igal ajal üles öelda, teatades sellest täitjale vähemalt 30 kalendripäeva ette.
11.7.	Pooltel on õigus leping igal ajal lõpetada poolte kokkuleppel.
11.8.	Ülesütlemisel ei ole pooled kohustatud lepingut täitma. Pooled on lepingu ülesütlemisel või taganemisel kohustatud tagastama teineteisele lepingu lõpetamisele järgneva aja kohta juba ette üleantu võlaõigusseaduses sätestatud korras.

12.	Kontaktisikud

12.1.	Tellija kontaktisik on vastava valdkonna kategooriajuht, kes on lepingu sõlmimise hetkel sõidukite, tehnika ja logistika kategooriajuht Erko Sepri (tel nr +372 5350 1186, e-post erko.sepri@rkik.ee).
12.2.	Tellimuste esitaja on tellija ostu projektijuht või tellija kontaktisiku volitatud isikud. Volituse andmine ja tagasivõtmine toimub e-posti teel.
12.3.	Täitja kontaktisik on Meelis Valk (tel nr +372 510 7597, e-post meelis.valk@howdenestonia.ee).
12.4.	Kõik teated, millel ei ole õiguslikku tagajärge, esitatakse e-posti teel ning peavad olema adresseeritud lepingu kontaktisikutele juhul, kui lepingus ei ole teisiti kokku lepitud.
12.5.	Pool teavitab teist poolt kontaktisiku või muude andmete muutumisest viivitamata e-posti teel. Seda teadet ei loeta lepingu muudatuseks.

13.	Lõppsätted

13.1.	Leping jõustub, kui tellija on selle allkirjastanud.
13.2.	Lepingu tähtaeg on 48 kuud või kuni eeldatava maksimaalse maksumuse täitumiseni. 
13.3.	Lepingu täitmise keel on eesti keel, kui pooled ei ole teisiti kokku leppinud. 
13.4.	Lepingu täitmisel ja lepingust tulenevate vaidluste korral lähtutakse Eesti Vabariigi õigusaktidest, kui pooled ei ole teisiti kokku leppinud. 
13.5.	Pooled on kokku leppinud võtta tarvitusele kõik abinõud omavaheliste erimeelsuste lahendamiseks läbirääkimiste teel. Kokkuleppele mittejõudmisel lahendatakse vaidlus vastavalt Eesti Vabariigi õigusele Harju Maakohtus, v.a juhul, kui pooled on teisiti kokku leppinud. 
13.6.	Lepingu üksiku sätte kehtetus ei too kaasa kogu lepingu või lepingu teiste sätete kehtetust.
13.7.	Kumbki pool ei oma õigust oma lepingulisi õigusi ja kohustusi üle anda kolmandatele isikutele teise poole kirjaliku nõusolekuta.
13.8.	Sõlmitud lepingu muutmises võib kokku leppida riigihangete seaduses toodud alustel ja mahus.
13.9.	Lepingu muudatused kehtivad juhul, kui need on vormistatud kirjalikult. Kirjaliku vorminõude mittejärgimisel on lepingu muudatused tühised. Kõik lepingu muudatused jõustuvad pärast nende allkirjastamist poolte poolt või poolte määratud tähtajal. 
13.10.	Pooltevaheliste õiguslikku tähendust omavate teadete ja muu info edastamine peab toimuma kirjalikult või e-posti teel digitaalselt allkirjastatuna. Teatis loetakse kättesaaduks ka juhul, kui see on edastatud postiasutuse poolt tagasisaadetava väljastusteatega lepingus tähendatud asukohta ja teate posti panemisest on möödunud 5 päeva. E-posti teel teate saatmise korral loetakse teade kättesaaduks järgmisel tööpäeval.
13.11.	Leping on koostatud ühes eksemplaris ja allkirjastatud digitaalselt mõlema poole poolt ning edastatud allkirjadega mõlemale poolele.

14.	Lisad

Lisa 1. Tehniline kirjeldus;
Lisa 2. Täitja pakkumus.

Tellija							Täitja
(allkirjastatud digitaalselt)				(allkirjastatud digitaalselt)

Ivar Janson						Priit Helm
hangete osakonna juhataja				juhatuse liige